B. Bugár, podpredseda NR SR: (2004-10-29):
Prosím teraz predsedu výboru pre pôdohospodárstvo poslanca Miroslava Maxona, aby podal správu o výsledku prerokovania týchto dvoch správ v jednotlivých výboroch. Pán predseda, nech sa páči. M. Maxon, poslanec: Vážený pán podpredseda Národnej rady, vážený pán minister, vážené panie poslankyne, vážení páni poslanci, dovoľte mi, aby som vám predniesol spoločnú správu pod tlačou 852a Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre životné prostredie a ochranu prírody a Výboru Národnej rady Slovenskej republiky pre pôdohospodárstvo o výsledkoch prerokovania správy o lesnom hospodárstve v Slovenskej republike 2004 (stav za rok 2003). Príslušnú správu pridelil predseda Národnej rady Slovenskej republiky rozhodnutím č. 873 zo 7. septembra 2004 výborom Národnej rady Slovenskej republiky, ktoré predkladajú túto spoločnú správu. Za gestorský výbor, ktorý pripraví správu o výsledkoch prerokovania uvedenej správy v určených výboroch a návrh na uznesenie Národnej rady Slovenskej republiky, určil predseda Národnej rady Slovenskej republiky Výbor Národnej rady Slovenskej republiky pre pôdohospodárstvo. Všetky výbory, ktorým bola uvedená správa pridelená, ju prerokovali v určenej lehote. Výbor Národnej rady Slovenskej republiky pre financie, rozpočet a menu správu uznesením č. 491 vzal na vedomie a odporučil Národnej rade Slovenskej republiky vziať ju na vedomie. Výbor Národnej rady pre životné prostredie 7. októbra  vzal  na vedomie túto správu a odporučil Národnej rade Slovenskej republiky túto správu vziať na vedomie. Výbor Národnej rady Slovenskej republiky pre pôdohospodárstvo správu uznesením č. 258 zo 6. októbra vzal na vedomie s tým, že žiada ministra pôdohospodárstva Slovenskej republiky 1. doplniť správu o aktuálny hospodársky výsledok k 30. 9. 2004, 2. predložiť Výboru Národnej rady Slovenskej republiky pre pôdohospodárstvo informáciu o súčasnom stave prác na transformácii Lesov Slovenskej republiky, š. p. Výbor odporučil  Národnej rade Slovenskej republiky správu vziať na vedomie. Správu o poľnohospodárstve a potravinárstve v Slovenskej republiky 2004 (stav za rok 2003), teda spoločnú správu pod tlačou 853a pridelil predseda Národnej rady Slovenskej republiky svojím rozhodnutím zo 7. septembra výborom Národnej rady Slovenskej republiky, ktoré  túto správu predkladajú. Za gestorský výbor, ktorý pripraví správu o výsledkoch prerokovania uvedenej správy v určených výboroch a návrh na uznesenie Národnej rady Slovenskej republiky, určil predseda Národnej rady Slovenskej republiky Výbor Národnej rady pre pôdohospodárstvo. Všetky výbory, ktorým bola uvedená správa pridelená, ju prerokovali v určenej lehote. Výbor Národnej rady Slovenskej republiky pre financie, rozpočet a menu uznesením č. 490  z 18. októbra vzal na vedomie túto správu a odporučil Národnej rade Slovenskej republiky vziať túto správu na vedomie. Rovnako postupoval Výbor Národnej rady Slovenskej republiky pre životné prostredie uznesením č. 159. Výbor Národnej rady Slovenskej republiky pre pôdohospodárstvo správu uznesením č. 257 zo 6. októbra vzal na vedomie a žiada ministra pôdohospodárstva Slovenskej republiky 1. doplniť správu o aktuálny hospodársky výsledok k 30. 9. 2004, 2. predložiť Výboru Národnej rady Slovenskej republiky správu o stave poľnohospodárstva za obdobie od vstupu Slovenskej republiky do Európskej únie vo väzbe na Spoločnú poľnohospodársku politiku Európskej únie, 3. predložiť Výboru Národnej rady Slovenskej republiky pre pôdohospodárstvo zhodnotenie pozície rezortu poľnohospodárstva pri tvorbe hrubého domáceho produktu a pozíciu rezortu poľnohospodárstva k štátnemu rozpočtu Slovenskej republiky, 4. predložiť Výboru Národnej rady Slovenskej republiky pre pôdohospodárstvo vyhodnotenie efektívnosti poskytnutých dotácií, 5. predložiť Výboru Národnej rady Slovenskej republiky pre pôdohospodárstvo informáciu o postupe Ministerstva pôdohospodárstva Slovenskej republiky a vlády Slovenskej republiky pri kompenzácii škôd  vzniknutých pri záplavách na východnom Slovensku v lete tohto roka. Výbor Národnej rady pre pôdohospodárstvo odporučil Národnej rade vziať túto správu na vedomie vrátane tých úloh, ktoré som vám teraz predniesol. Vážené panie poslankyne, vážení páni poslanci, prílohou spoločnej správy pod tlačou 852a a spoločnej správy pod tlačou 853a sú aj návrhy na uznesenie. Ďakujem pekne, skončil som.